ΣΥΝΕΛΕΥΣΗ ΙΣΗΣ ΕΚΠΡΟΣΩΠΗΣΗΣ ΤΗΣ ΣΥΜΒΑΣΗΣ ΠΟΥ ΣΥΝΑΦΘΗΚΕ ΜΕΤΑΞΥ ΤΩΝ ΚΡΑΤΩΝ ΤΗΣ ΑΦΡΙΚΗΣ, ΤΗΣ ΚΑΡΑΪΒΙΚΗΣ ΚΑΙ ΤΟΥ ΕΙΡΗΝΙΚΟΥ ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ (ΑΚΕ-ΕΕ)

ΨΗΦΙΣΜΑ () για την πρόληψη διενέξεων στην Αφρική

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Λουξεμβούργο από τις 23 έως τις 26 Σεπτεμβρίου 1996,

- έχοντας υπόψη τα προηγούμενα ψηφίσματά της, και ιδίως τα εγκριθέντα στο Ντακάρ, τη Λιμπρεβίλ και τις Βρυξέλλες,

Α. έχοντας υπόψη τον αριθμό, την ένταση και τη διάρκεια των διενέξεων στην Αφρική και την τεταμένη κατάσταση που επικρατεί στο Μπουρουντί, στο Νίγηρα, στη Νιγηρία, στη Σιέρα Λεόνε, στη Ρουάντα και σε πολλές άλλες περιοχές,

Β. δεδομένου ότι οι διενέξεις αυτές λαμβάνουν γενικά τη μορφή εμφυλίου πολέμου ή δι-εθνοτικών διαμαχών στο εσωτερικό των κρατών και ότι εν μέρει οφείλονται στη δημιουργία καταστροφικών οικονομικών καταστάσεων,

Γ. παρατηρώντας με σοβαρή ανησυχία ότι οι αρνητικές επιπτώσεις των ένοπλων διενέξεων απειλούν την επιβίωση και ανάπτυξη των παιδιών και κατά συνέπεια το μέλλον των εν λόγω χωρών,

Δ. έχοντας υπόψη την τεράστια ροή προσφύγων μεταξύ αφρικανικών κρατών και εκτοπισμένων σε ολόκληρο τον κόσμο (8,5 εκατ. το 1996),

Ε. αποδοκιμάζοντας το γεγονός ότι συχνά πέφτουν στο κενό οι εκκλήσεις πολιτών ή ΜΚΟ προς ηγετικές μορφές της διεθνούς κοινότητας, ανησυχώντας για την αύξηση του μεγέθους και του κόστους της ανθρωπιστικής δράσης κατά την τελευταία δεκαετία και αναγνωρίζοντας το μέγεθος του οικονομικού προβλήματος που αντιμετωπίζουν οι σημαντικότερες διεθνείς οργανώσεις,

ΣΤ. πεπεισμένη ότι η διεθνής κοινότητα διαθέτει τους απαραίτητους ανθρώπινους και οικονομικούς πόρους για να εφαρμόσει στρατηγική με στόχο την πρόβλεψη και πρόληψη διενέξεων 7 πεπεισμένη συνεπώς ότι λείπουν μόνο τα απαραίτητα νομικά μέσα, τα οποία όμως εξαρτώνται αποκλειστικά από την πολιτική βούληση,

Ζ. έχοντας υπόψη ότι ο Χάρτης του ΟΑΕ του 1963 αποσκοπεί στην προώθηση της ενότητας και της αλληλεγγύης των αφρικανικών κρατών, και στο συντονισμό και την ένταση της μεταξύ τους συνεργασίας με στόχο τη βελτίωση της διαβίωσης των πολιτών τους 7 ότι, στα πλαίσια αυτής της πολιτικής, ο ΟΑΕ θέσπισε τον Ιούνιο 1993 μηχανισμό για την πρόληψη, διαχείριση και επίλυση διαμαχών 7 τονίζοντας ότι ο οργανισμός αυτός σκοπεύει να δώσει ιδιαίτερο βάρος στον τομέα της πρόληψης,

Η. έχοντας υπόψη τα ψηφίσματα που ενέκρινε ο ΟΑΕ στην Τύνιδα και την Αντίς Αμπέμπα, επιβεβαιώνοντας την ανάγκη να συσταθούν αφρικανικές δυνάμεις υπεύθυνες για την πρόληψη διενέξεων, καθώς και την Ατζέντα Δράσης που ενέκρινε στο Κάιρο το Μάρτιο 1995, δηλώνοντας την πρόθεσή του να συστήσει το δικό του φορέα πρόληψης 7 υπενθυμίζοντας επίσης ότι οι Επικεφαλείς Κρατών και Κυβερνήσεων που συνήλθαν με την ευκαιρία αυτή είχαν αναγνωρίσει ότι, χωρίς δημοκρατία και ειρήνη, είναι παντελώς αδύνατη η ανάπτυξη,

1. εκφράζει εκ νέου τις επανειλημμένες της εκκλήσεις για τη θέσπιση διεθνών δομών πολιτικής συνεργασίας με επαρκή και κατάλληλα μέσα προς αποτελεσματική δράση στον τομέα της πρόληψης διενέξεων 7

2. ενστερνίζεται τις συστάσεις του ΟΑΕ και των κρατών μελών του, και ιδίως την αφορούσα τη σύσταση δυνάμεων ή τον ορισμό στρατευμάτων από τις ένοπλες δυνάμεις τους τα οποία θα παρακολουθήσουν ειδικευμένα σεμινάρια επιμόρφωσης στον τομέα της πρόληψης διενέξεων και ειρηνευτικών επιχειρήσεων, και ζητεί να πραγματοποιηθεί καταγραφή των μέτρων που λαμβάνονται ή έχουν υλοποιηθεί 7

3. υπενθυμίζει την πεποίθησή της, την οποία συμμερίζονται πολλοί διεθνείς φορείς, τόσο ιδιωτικοί όσο και δημόσιοι, ότι το ανθρωπιστικό δίκαιο πρέπει να ενσωματωθεί ή κωδικοποιηθεί σε διεθνή κείμενα και ότι πρέπει να ληφθούν μέτρα όχι μόνο για τη σύσταση συστήματος έγκαιρης προειδοποίησης αλλά και για τη βελτίωση των πληροφοριών όσον αφορά την ανθρωπιστική δράση 7

4. πιστεύει ότι τα μέτρα πρόληψης των διενέξεων πρέπει να αποτελέσουν αναπόσπαστο τμήμα της αναπτυξιακής βοήθειας 7

5. συνιστά τη δημιουργία ειρηνευτικών διαδρόμων και ζωνών σε περιπτώσεις ένοπλων διενέξεων, με στόχο την προστασία μητέρων και παιδιών, τη διευκόλυνση των επιχειρήσεων παροχής ανθρωπιστικής βοήθειας και την παροχή υπηρεσιών κοινωνικής πρόνοιας, όπως η παιδεία, η υγειονομική περίθαλψη και, ιδίως, τα προγράμματα εμβολιασμού 7

6. υπενθυμίζει την πεποίθησή της, ότι η επικείμενη Διακυβερνητική Διάσκεψη θα πρέπει να θέσει τις βάσεις και να θεσπίσει τα μέσα δράσης για μια αυθεντικά κοινή πολιτική εξωτερικών υποθέσεων και ασφάλειας της ΕΕ 7

7. παροτρύνει το Συμβούλιο της ΕΕ και την Επιτροπή, σε συνεργασία με τον ΟΑΕ και τους λοιπούς διεθνείς σημαντικούς οργανισμούς, να συνεχίσουν τη διοργάνωση διασκέψεων και συνεδριάσεων ομάδων εργασίας με στόχο τη σφαιρική εξέταση των προβλημάτων στην περιοχή των Μεγάλων Λιμνών και σε άλλες περιοχές της Αφρικής, όπου ενδέχεται να ξεσπάσουν διενέξεις 7

8. καλεί όλους τους διεθνείς φορείς να εξασφαλίσουν ότι σε κάθε φόρουμ θα δίνεται ιδιαίτερη προσοχή στους πρόσφυγες και τους εκτοπισμένους, και ότι θα τους παρέχεται η απαραίτητη συνδρομή στις χώρες καταγωγής και ασύλου, υπό μορφήν βιώσιμων λύσεων 7

9. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στο Συμβούλιο Ασφαλείας του ΟΗΕ και στον ΟΑΕ.